Brønnbåt-gründer valgte med hjertet. Det endret en liten øy.
Sveits ble vurdert. Det samme ble Italia. Men da fødestedet fristet med lavere formuesskatt, var valget enkelt for milliardær Roger Halsebakk.  Når den rundt 50 år gamle fergen legger til kai, er det lite som minner om et skatteparadis.  Men noe er i ferd med å skje ute på Sandsøya på Søre Sunnmøre. – Her ute er det hjertet som bestemmer alt. Alt er gjort med hjertet. Mannen som sier dette, er 59 år gamle Roger Halsebakk. Som guttunge løp han nede i fjæresteinene her. Så forlot han øya i tenårene, flyttet til Ålesund og bygde opp Sølvtrans, verdens største brønnbåtrederi med 700 ansatte. Nå har mannen, som Kapital regner som landets 179. rikeste, flyttet tilbake. For å spare formuesskatt.  Høsten 2022 bestemte Sande kommune seg for å sette ned formuesskatten, slik Bø i Vesterålen gjorde året før. – Da kommunen vedtok å sette den ned, var det en enkel avgjørelse. Likevel var det ikke gitt at Halsebakk endte opp på den lille øya med rundt 200 innbyggere. Ble overtalt av datteren Roger Halsebakk vurderte å ta med seg milliardformuen til Sveits, slik flere hundre nordmenn har gjort. Italia var et annet alternativ. – Men jeg har levd et liv hvor jeg har vært mye borte fra familien. Barna og barnebarna er her. Jeg har ikke tenkt å forsake mer av tiden med dem. Men det var også en annen sterk stemme som talte til ham. Datteren Anja (29) hadde allerede flyttet til øya, for å drive hotellet som Halsebakk-familien har bygget der. Hun ville ha foreldrene til Sandsøy – ikke til Sveits. – Jeg ga beskjed til pappa at jeg ikke ville at de skulle flytte utenlands, forteller hun. Halsebakk senior lyttet, fulgte oppfordringen og dro etter. Men hvis motivet var å spare penger, så var det kanskje ikke den riktige beslutningen.  Pengene har nemlig sittet løst etter flyttingen. Én av to skatteparadiser Sandsøy er en del av Sande kommune. Den kommunale andelen av formuesskatten i denne kommunen er satt ned fra 0,7 til 0,2 prosent. Det er den eneste kommunen som har gjort dette, etter at Bø i Vesterålen fikk mye oppmerksom etter å ha tatt samme grep med effekt fra 2021. I dag sitter ordfører Dag Vaagen (H) og gjør opp regnskap etter vel ett år med lavere formuesskatt.  – Alt er relativt, men det har gått rimelig bra, sier han. Sande rettet aldri markedsføringen inn mot rikinger i Oslo-området, slik Bø til dels gjorde. De har i stedet prøvd å friste formuende i nabokommunene, som Herøy, Ulstein og Ålesund.  De fikk én storfisk på kroken. – Halsebakk er jo stor i skatt. I fjor fikk vi inn mer skatt enn noen gang før, forteller Vaagen. Men Sandes motivasjon var ikke først og fremst skatten. Det var å tiltrekke seg aktører som var villig til å bidra i lokalsamfunnet. Der har de trolig skutt gullfuglen. Drypper millioner på øya Halsebakk vil spare et par millioner i årlig formuesskatt på flyttingen. I 2022 hadde han en ligningsformue på vel 200 millioner kroner.  Kapital har anslått hans reelle formue til 2,45 milliarder kroner. Men det finnes også et annet tall. De siste årene har han investert rundt 120 millioner kroner på Sandsøya. Mange av disse investeringene vil han neppe tjene noe særlig på.  – Det må gå mange år med skattebesparelse før det vil jevne seg ut, sier han. Halsebakk har brukt pengene på hotell, boliger, gjestehavn og et lite konferansesenter. Og nå stiller han opp med et tosifret millionbeløp for at øya skal få idrettshall. Byggestart er ikke langt unna. – Dette ville jeg aldri ha gjort om det ikke var for at jeg og kona hadde flyttet tilbake hit. Motivasjonen ligger i å få flere til å bosette seg der. Det går rette veien. De siste par årene har øya fått rundt 20 nye innbyggere. – Skal jeg fiske krabber? Halsebakk var langt mer utålmodig da han som tenåring på 1980-tallet forlot øya, flyttet til byen og satset på frakt av oppdrettsfisk. Men også det tok tid. Og det var mange nedturer. Men etter at selskapet fikk inn eksterne investorer, har det stort sett gått én vei. Fra å bestå av en ombygd lastebåt i 1990, har rederiet nå rundt 50 spesialbygde båter. De siste årene har rederiet bygd båter for over 20 milliarder kroner. – Det var aldri planen at rederiet skulle bli som det er blitt. Planen var å skape en arbeidsplass, men så bare ballet det på seg. Hans egen historie fortelles med ydmyk stemme. Det er først når norsk skattepolitikk blir temaet, at stemmen heves. – Mange liker å snakke om at det betales bare 1,1 prosent formuesskatt. Men for å betale denne skatten, er mange avhengig av utbytte fra bedriften. Og den er det 38 prosent skatt på. – Tenk hvis jeg bare hadde hatt hotellet her? Hvor skulle jeg ta pengene fra da? Skulle jeg begynne å fiske krabbe?  – Heldigvis har det blitt en debatt om dette nå, sier Halsebakk. Tar et lite forbehold Det er det gradvise nedsalget av egen aksjepost i Sølvtrans som har gjort det mulig å bruke penger på Sandsøya. Gevinsten forvaltes gjennom investeringsselskapet Ronja Capital. – Men for å kunne satse på Sandsøy, må selskapet tjene penger på andre investeringer, understreker han. Foreløpig er han ikke så mye på Sandsøya som han hadde ønsket. Men han har flyttet for å bli, selv om han har beholdt boligen i Ålesund. Han tar likevel et bitte lite forbehold om fremtiden.  Hvis det vil være ødeleggende for selskapene hans at han blir boende i Norge, sier Halsebakk at han blir nødt til å vurdere å flytte utenlands. – Men hvis det skulle bli aktuelt, så ville det være fordi jeg ble tvunget til det – ikke fordi jeg har lyst.
Roger Halsebakk, 59 år, valgte å flytte tilbake til Sande på Søre Sunnmøre. Årsaken var at kommunen bestemte seg for å senke formuesskatten. Halsebakk er grunnlegger av verdens største brønnbåtrederi, Sølvtrans, med 700 ansatte.  Flyttingen har ført til at han har investert rundt 120 millioner kroner på Sandsøya. Halsebakk hadde i 2022 en ligningsformue på vel 200 millioner kroner. Kapital har anslått hans reelle formue til 2,45 milliarder kroner – og rangerer ham som landets 179. rikeste person.